Hangszeres zenét tanulhattak a rászoruló családok gyermekei

A Magyar Máltai Szeretetszolgálat közleménye

2021.07.07.

**Több mint háromezer, többségében nehéz helyzetű családban élő gyermek tanult meg gyermekdalokat hangszeren eljátszani az ország 67 településén. A Máltai Szeretetszolgálat különleges zenei programján alapuló foglalkozásokon közösségben, sikereket átélve tanultak különböző hangszereken játszani olyan gyermekeknek, akik jellemzően nem jutnának el zeneiskolába, vagy iskola utáni külön programokra.**

A Belügyminisztérium és a Társadalmi Esélyteremtési Főigazgatóság 2020. júliusában pályázatot hirdetett a hátrányos helyzetű gyermekek iskolai lemorzsolódásának csökkentése érdekében, a Máltai Szimfónia Program közösségépítés és a zenetanítás terén alkalmazott módszertana alapján. A pályázat az ország olyan településeit célozta, ahol kevés a munkahely és jellemző a szegregáció. A program a pedagógia, a zenepedagógia, valamint a szociális és közösségfejlesztő munka területét kapcsolta össze.

A nyertes pályázók munkáját a Máltai Szeretetszolgálat Szimfónia Programja mentorálta, rendszeresen látogatva a településeket és támogatva a helyszíni programok kialakítását. Segítséget nyújtott a hangszerek beszerzésében, kottákat és módszertani segédanyagokat biztosított a zenetanításhoz. 2020. szeptembertől 2021. június végéig 32 megvalósító szervezet 94 pályázat keretében indította el közösségi zenei programját a felzárkózó települések (<https://fete.hu>) 67 helyszínén. A legtöbb helyszínen heti két alkalommal tartottak foglalkozásokat. A pályázati időszak alatt 75 zenetanár összesen 2326 foglalkozást tartott, amelyeken 3045 gyermek vett részt.

A programra jellemző volt a zenei sokféleség, az autentikus cigányzenétől a gyerekdalokon keresztül a népzenéig többféle zenei stílus is teret kapott. A legtöbb helyszínen pengetős (56 település) és ütős (51 település) hangszereken zajlott az oktatás, de vonós (22), billentyűs (14) és fúvós (10) hangszerek közül is választhattak a gyerekek.

A hangszeres játék számos olyan készséget fejleszt, amely nélkülözhetetlen a tanuláshoz: javítja többek közt a figyelemkoncentrációt, az emlékezőképességet. Elősegíti, hogy a gyerekek minél jobban ki tudják fejezni az érzéseiket és kitartásra ösztönöz. A program olyan sikerélményt ad a gyerekeknek, amelyben talán még soha életükben nem volt részük. Közösségi élményt ad, önbizalmat erősít, megtanítja a gyerekeket egymásra figyelni, megmutatja a gyerekeknek, hogy képesek tanulni, fejlődni, igazi csapatként együttműködni.

A pályázatot országszerte közösségi programok és koncertek zárták. Június utolsó hetében Kistolmácson, Nógrádszakálban, Tiszaburán, Kaposváron és Lakócsán zajlottak területi koncertek, amelyeken több település zenekarai találkoztak és muzsikáltak közösen. Ezeken a területi koncerteken összesen 325 tanítvány lépett fel.

<https://www.youtube.com/watch?v=wlhcMxQtdcQ>

<https://www.youtube.com/watch?v=Q3d8LTe9aKE>

<https://www.youtube.com/watch?v=oEDySSng774>

<https://www.youtube.com/watch?v=Tvvhuv4rmmU>